《千佛岩》
清代·陈奉兹

神功谁所骋，劖凿到穹石。造天千佛青，无地一江碧。

虚界独安立，征途挂今昔。龙门题传讹，石柜咏可绎。

不知何处声，长啸苍崖划。雷雨春倒悬，渊泉夜开坼。

孱蒙质所禀，调御性乃宅。伊余为此县，敢惮凌凫舄。

作者简介：（1726—1799）清江西德化人，字时若，号东浦。乾隆二十五年进士。自四川阆中知县擢茂州知州。金川之役，主炮局及修治桥路，劳绩甚著。在蜀二十年，官至按察使。后调河南，迁江苏，为江宁布政使九年，治以简静为主。有《敦拙堂集》。